PATVIRTINTA

Radviliškio rajono apylinkės teismo pirmininko

2015 m. spalio 20 d. įsakymas Nr. V-94

**RADVILIŠKIO RAJONO APYLINKĖS TEISMO SUPAPRASTINTŲ MAŽOS VERTĖS VIEŠŲJŲ PIRKIMŲ TAISYKLĖS**

**I. BENDROSIOS NUOSTATOS**

1. Radviliškio rajono apylinkės teismo (toliau tekste – Teismas) supaprastintų mažos vertės viešųjų pirkimų taisyklės (toliau – Taisyklės) nustato Teismo vykdomų prekių, paslaugų ir darbų supaprastintų mažos vertės viešųjų pirkimų (toliau – mažos vertės pirkimų) atlikimo tvarką, pirkimo dokumentų rengimo ir teikimo tiekėjams reikalavimus, ginčų nagrinėjimo procedūras.

2. Teismo Taisyklės parengtos vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas) ir kitais viešuosius pirkimus reglamentuojančiais teisės aktais.

3. Atlikdamas mažos vertės pirkimus Teismas vadovaujasi Viešųjų pirkimų įstatymu, šiomis Taisyklėmis, Lietuvos Respublikos civiliniu kodeksu (toliau – Civilinis kodeksas), kitais įstatymais ir juos įgyvendinančiais teisės aktais.

4. Mažos vertės pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų.

5. Teismo vykdomuose mažos vertės pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ar jų padaliniai ar tokių asmenų grupės. Pasiūlymui (projektui) pateikti ūkio subjektų grupė neprivalo įsteigti juridinio asmens. Teismas gali reikalauti, kad, ūkio subjektų jungtinės grupės pasiūlymą (projektą) pripažinus geriausiu ir perkančiajai organizacijai pasiūlius pasirašyti viešojo pirkimo-pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

6. Mažos vertės pirkimo pradžią, pabaigą, pirkimo procedūrų nutraukimą reglamentuoja Viešųjų pirkimų įstatymo 7 straipsnis. Teismas bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti.

7. Atlikdamas mažos vertės pirkimus Teismas atsižvelgia į visuomenės poreikius socialinėje srityje, siekia paskatinti smulkaus ir vidutinio verslo subjektų dalyvavimą pirkimuose, vadovaujasi Viešųjų pirkimų įstatymo 91 straipsnio, kitų teisės aktų nuostatomis. Teismas privalo įsigyti prekes, paslaugas ir darbus iš viešosios įstaigos CPO LT, atliekančios centrinės perkančiosios organizacijos funkcijas, elektroninio katalogo CPO. ltTM (toliau – elektroninis katalogas), kai elektroniniame kataloge siūlomos prekės, paslaugos ar darbai atitinka Teismo poreikius ir Teismas negali jų įsigyti efektyvesniu būdu racionaliai naudodama tam skirtas lėšas. Teismas privalo motyvuoti savo sprendimą neatlikti elektroniniame kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais Viešųjų pirkimų įstatymo 21 straipsnyje nustatyta tvarka.

8. Taisyklėse naudojamos sąvokos:

8.1. **apklausa –** mažos vertės pirkimo būdas, kai Teismas raštu arba žodžiu kviečia tiekėjus pateikti pasiūlymus ir perka prekes, paslaugas ar darbus iš tinkamiausią pasiūlymą pateikusio tiekėjo;

8.2. **kvalifikacijos patikrinimas** – procedūra, kurios metu tikrinama, ar tiekėjai atitinka pirkimo dokumentuose nurodytus minimalius kvalifikacijos reikalavimus;

8.3. **mažos vertės viešasis pirkimas**, kaip juos apibrėžia Viešųjų pirkimų įstatymo 2 straipsnio 15 dalis bei atitinka minėtame straipsnyje nurodytas sąlygas.

8.4. **numatomo pirkimo vertė** (toliau – pirkimo vertė) – Teismo numatomos sudaryti pirkimo sutarties vertė, skaičiuojama imant visą mokėtiną sumą be pridėtinės vertės mokesčio, įskaitant visas sutarties pasirinkimo ir atnaujinimo galimybes;

8.5. **pirkimų iniciatorius** – Teismo darbuotojas, kuris nurodė poreikį įsigyti reikalingų prekių, paslaugų arba darbų;

8.6. **pirkimų organizatorius** – Teismo pirmininko paskirtas valstybės tarnautojas ar darbuotojas, dirbantis pagal darbo sutartį, kuris Teismo nustatyta tvarka organizuoja ir atlieka mažos vertės pirkimus, kai tokiems pirkimams atlikti nesudaroma Viešojo pirkimo komisija (toliau – Komisija).

9. Kitos Taisyklėse vartojamos pagrindinės sąvokos yra apibrėžtos Viešųjų pirkimų įstatyme.

10. Šios Taisyklės netaikomos Viešųjų pirkimų įstatymo 10 straipsnyje nustatytais atvejais.

11. Pasikeitus Taisyklėse minimiems teisės aktams ar rekomendacinio pobūdžio dokumentams, taikomos aktualios tų teisės aktų ar rekomendacinio pobūdžio dokumentų redakcijos nuostatos.

**II. MAŽOS VERTĖS PIRKIMŲ PLANAVIMAS IR ORGANIZAVIMAS. MAŽOS VERTĖS PIRKIMUS ATLIEKANTYS ASMENYS**

12. Pirkimo iniciatoriai, kurie numato kalendoriniais metais atlikti prekių, paslaugų ar darbų pirkimus, atsižvelgiant į tiems kalendoriniams metams numatomas skirti biudžeto lėšas, iki kiekvienų kalendorinių metų sausio 30 d. pateikia ūkio skyriaus vedėjui informaciją apie poreikį įsigyti prekių, paslaugų ar darbų ateinančiais kalendoriniais metais. Pirkimų organizatorius rengia, o Teismo pirmininkas tvirtina planuojamų atlikti einamaisiais metais viešųjų pirkimų planus. Pirkimų organizatorius ne vėliau kaip iki kovo 15 d., o šiuos planus patikslinus – nedelsiant paskelbia Centrinėje viešųjų pirkimų informacinėje sistemoje (toliau – CVP IS) ir Teismo tinklalapyje. Teismas turi teisę atlikti neplaninius pirkimus pagal pateiktas paraiškas.

13. Pirkimo iniciatorius dėl mažos vertės pirkimo atlikimo pirkimų organizatoriui privalo pateikti pirkimui atlikti reikalingą informaciją:

13.1. pirkimo objekto pavadinimą ir jo apibūdinimą, nurodant perkamų prekių, paslaugų ar darbų savybes, kokybės ir kitus reikalavimus (techninę specifikaciją), reikalingą kiekį ar apimtis, atsižvelgiant į visą pirkimo sutarties trukmę su galimais pratęsimais;

13.2. planuojamą maksimalią šio pirkimo vertę.

14. Mažos vertės pirkimus vykdo pirkimo organizatorius, kai:

14.1. prekių ir paslaugų pirkimo vertė mažesnė kaip 10 000 eurų;

14.2. darbų vertė mažesnė kaip 25 000 eurų.

15. Teismo pirmininkas turi teisę priimti sprendimą pavesti mažos vertės pirkimą vykdyti Komisijai, neatsižvelgiant į Taisyklių 14 punktą, o atsižvelgiant į pirkimo objekto sudėtingumą bei specifiką ir į tai, ar būtina skubiai įsigyti prekių, paslaugų ar darbų.

16. Tuo pačiu metu atliekamiems keliems mažos vertės pirkimams gali būti paskirti keli pirkimo organizatoriai. Teismo pirmininkas paskirdamas kelis pirkimų organizatorius, įsakyme nustato jiems užduotis ir suteikia visus įgaliojimus užduotims, susijusioms su pirkimų organizavimu ir atlikimu, vykdyti.

17. Komisijos pirmininku, jos nariais, pirkimo organizatoriais skiriami nepriekaištingos reputacijos asmenys, kurie privalo pateikti viešų privačių interesų deklaraciją ir pasirašyti nešališkumo deklaraciją ir konfidencialumo pasižadėjimą. Nurodyti asmenys yra atsakingi už domenų atnaujinimą viešų privačių interesų deklaracijoje, nešališkumo deklaracijoje ir konfidencialumo pasižadėjime. Komisija dirba pagal Teismo pirmininko patvirtintą Komisijos darbo reglamentą. Komisija sprendimus priima savarankiškai.

18. Teismas gali vykdyti mažos vertės pirkimus per centrinę perkančiąją organizaciją arba iš jos (jei centrinė perkančioji organizacija sudariusi atitinkamų prekių, paslaugų ar darbų preliminariąsias sutartis). Siūlymą pirkti per centrinę perkančiąją organizaciją arba iš jos Teismo pirmininkui gali teikti pirkimo iniciatorius, Komisija ar pirkimo organizatorius.

19. Teismas mažos vertės pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Tokiu atveju įgaliotajai organizacijai nustatomos užduotys ir suteikiami visi įgaliojimai toms užduotims vykdyti.

**III. PIRKIMO DOKUMENTŲ RENGIMAS, PAAIŠKINIMAI, TEIKIMAS**

20. Pirkimo dokumentai gali būti nerengiami atliekant mažos vertės pirkimą. Jei pirkimo dokumentai rengiami, tai jie rengiami lietuvių kalba. Papildomai gali būti rengiami ir kitomis kalbomis.

21. Teismas mažos vertės pirkimo atveju rengiamuose pirkimo dokumentuose pateikia būtiną pasiūlymams parengti informaciją: pasiūlymų rengimo ir įforminimo reikalavimus, pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai keliami), informaciją apie pasiūlymų vertinimą, apie pagrindines pirkimo sutarties sąlygas: prekių pateikimo, paslaugų ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas. Tiekėjams turi būti suteiktos galimybės kreiptis dėl pirkimo dokumentų paaiškinimų.

22. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Teismas nupirkti tai, ko reikia. Pirkimo dokumentuose turi būti reikalaujama pateikti informaciją, jeigu tiekėjas ketina pasitelkti subrangovus, subtiekėjus ar subteikėjus. Tiekėjas privalo savo pasiūlyme nurodyti, kokius subrangovus, subtiekėjus ar subteikėjus ketina pasitelkti ir, jeigu reikalaujama, kokiai pirkimo daliai atlikti tiekėjas juos ketina pasitelkti.Darbų pirkimo atveju nurodomi pagrindiniai darbai, kuriuos privalės atlikti tiekėjas, jeigu kitų darbų pirkimo sutarčiai vykdyti pasitelks subrangovus.

23. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti supaprastintame pirkime ar sudaryti sąlygas dalyvauti tik konkretiems tiekėjams.

24. Nesibaigus pasiūlymų pateikimo terminui, Teismas savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

25. Pirkimo dokumentus paaiškinęs (patikslinęs) Teismas pratęsia pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Teismas turi atsižvelgti į tai, kad, paaiškinus (patikslinus) pirkimo dokumentus (pvz., sumažinus tiekėjų kvalifikacijos reikalavimus), gali atsirasti naujų tiekėjų, norinčių dalyvauti pirkime, todėl pasiūlymų pateikimo terminą reikėtų nustatyti tokį, kad šie tiekėjai spėtų susipažinti su pirkimo dokumentais ir parengti pasiūlymus.

26. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus), ir prireikus pratęsiamą pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus termino pratęsimą išsiunčiami visiems tiekėjams, kuriems buvo pateikti pirkimo dokumentai. Viešųjų pirkimų įstatymo 86 straipsnyje nurodytuose šaltiniuose apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų pateikimo termino nukėlimą nebus pažeisti pirkimų principai.

27. Jei Teismas tikrina tiekėjų kvalifikaciją, visais atvejais privalo patikrinti, ar nėra Viešųjų pirkimų įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami. Teismas vietoj kvalifikaciją patvirtinančių dokumentų gali prašyti tiekėjų pateikti Teismo nustatytos formos pirkimo dokumentuose nurodytų minimalių kvalifikacinių reikalavimų atitikties deklaraciją

**IV. PASIŪLYMŲ NAGRINĖJIMAS IR VERTINIMAS**

28. Teismas, nagrinėdamas pasiūlymus:

28.1. tikrina tiekėjų pasiūlymuose pateiktų kvalifikacinių duomenų, jei tokie buvo nustatyti, atitikimą pirkimo dokumentuose nustatytiems minimaliems kvalifikacijos reikalavimams. Jeigu nustato, kad tiekėjo pateikti kvalifikaciniai duomenys yra neišsamūs arba netikslūs, privalo prašyti tiekėjo juos patikslinti per Teismo nurodytą terminą;

28.2. tikrina, ar pasiūlymas atitinka pirkimo dokumentuose nustatytus reikalavimus;

28.3. radęs pasiūlyme nurodytos kainos apskaičiavimo klaidų, privalo paprašyti tiekėjų per Teismo nurodytą terminą ištaisyti pasiūlyme pastebėtas aritmetines klaidas, nekeičiant nurodytos kainos. Taisydamas pasiūlyme nurodytas aritmetines klaidas, tiekėjas neturi teisės atsisakyti kainos sudėtinių dalių arba papildyti kainą naujomis dalimis. Jei tiekėjas per Teismo nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

28.4. nustatęs, kad pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laiko kainą, nurodytą žodžiais;

28.5. jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, Teismas privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš Teismo dienos;

28.6. kai pateiktame pasiūlyme nurodoma neįprastai maža kaina, privalo pareikalauti, kad tiekėjas pagrįstų siūlomą kainą raštu. Siekiant įsitikinti, ar pateiktame pasiūlyme nurodyta kaina yra neįprastai maža, Teismas vadovaujasi Viešųjų pirkimų tarnybos prie Lietuvos Respublikos Vyriausybės direktoriaus 2009 m. rugsėjo 30 d. įsakymu Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“ bei Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijomis, patvirtintomis Viešųjų pirkimų tarnybos prie Lietuvos Respublikos Vyriausybės direktoriaus 2009 m. lapkričio 10 d. įsakymu Nr. 1S-122 „Dėl Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijų patvirtinimo“;

28.7. tikrina, ar pasiūlytos ne per didelės kainos.

29. Iškilus klausimų dėl pasiūlymų turinio Teismas gali prašyti, kad tiekėjai pateiktų paaiškinimus nekeisdami pasiūlymo. Esant reikalui, tiekėjai ar jų atstovai gali būti kviečiami į Komisijos posėdį, iš anksto raštu pranešant, į kokius klausimus jie turės atsakyti.

30. Teismas atmeta pasiūlymą, jeigu:

30.1. tiekėjas neatitiko nustatytų minimalių kvalifikacijos reikalavimų;

30.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, Teismui prašant, nepatikslino jų;

30.3. pasiūlymas neatitiko pirkimo dokumentuose nustatytų reikalavimų;

30.4. buvo pasiūlyta neįprastai maža kaina ir tiekėjas Teismo prašymu nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;

30.5. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, Teismui nepriimtinos kainos;

30.6. pasiūlymas pateiktas be saugaus elektroninio parašo, kai jo buvo reikalauta;

30.7. tiekėjas per Teismo nustatytą terminą nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento.

31. Dėl Taisyklių 30 punkte nurodytų priežasčių neatmesti pasiūlymai vertinami remiantis vienu iš šių kriterijų:

31.1. ekonomiškai naudingiausio pasiūlymo, kai pirkimo sutartis sudaroma su tiekėju, pateikusiu Teismui naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, – paprastai kokybės, kainos, techninių privalumų, estetinių ir funkcinių charakteristikų, energijos vartojimo efektyvumo, aplinkos apsaugos charakteristikų, eksploatavimo išlaidų, efektyvumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis.Kitais atvejais pasiūlymų vertinimo kriterijais negali būti pasirenkami tiekėjų kvalifikacijos kriterijai;

31.2. mažiausios kainos.

32. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal Taisyklių 30 punkto nuostatas.

**V. TIEKĖJŲ APKLAUSA VYKDANT MAŽOS VERTĖS PIRKIMUS**

33. Mažos vertės pirkimai apklausos būdu vykdomi raštu arba žodžiu šiose Taisyklėse numatytais atvejais.

34. Tiekėjai apklausiami žodžiu arba raštu. Apklausa raštu gali būti atliekama visais atvejais. Galima pasinaudoti viešai tiekėjų pateikta informacija (pvz., reklama internete, spaudoje ir kt.) apie siūlomas prekes, paslaugas, darbus. Toks informacijos gavimas prilyginamas žodinei tiekėjų apklausai. Atlikus tiekėjų apklausą, pirkimo organizatorius užpildo tiekėjų apklausos pažymą. Vykdant apklausą raštu, tiekėjai savo pasiūlymus gali būti prašomi pateikti faksu, elektroniniu paštu, vokuose arba CVP IS priemonėmis.

35. Apklausos metu nepažeidžiant viešųjų pirkimų principų gali būti deramasi dėl pasiūlymo sąlygų (kainos, apmokėjimo, terminų ir pan.). Derybos turi būti protokoluojamos, išskyrus atvejus, kai pirkimas atliekamas žodžiu. Derybose tiekėjai negali būti diskriminuojami jiems pateikiant skirtingą informaciją ar kitaip ribojant atskirų tiekėjų galimybes pagerinti savo pasiūlymus.

36. Pirkimų organizatorius ir Komisija, atlikdami mažos vertės pirkimus apklausos būdu, turi skatinti tiekėjų konkurenciją, siekdami kuo naudingesnių Teismui tiekėjų pasiūlymų.

37. Teismas apie mažos vertės, kuri yra mažesnė nei 50 tūkstančių eurų, pirkimą atliekamą apklausos būdu gali neskelbti.

38. Kai nėra skelbiama apie mažos vertės pirkimus ir siekiant nustatyti tiekėją, su kuriuo bus sudaroma pirkimo sutartis, apklausiami ne mažiau kaip trys potencialūs tiekėjai. Šio punkto reikalavimas gali būti netaikomas, kai:

38.1. nėra trijų tiekėjų, tuomet turi būti apklausti visi žinomi tiekėjai;

38.2. didesnio tiekėjų skaičiaus apklausa reikalautų neproporcingai didelių pirkimų organizatoriaus arba Komisijos pastangų, laiko ir / ar lėšų sąnaudų;

38.3. apklausa raštu neįvyko, nes nebuvo gauta pasiūlymų.

39. Tiekėjus apklausia pirkimų organizatorius arba Komisija:

39.1. kai tiekėjų apklausą vykdo pirkimų organizatorius, žodžiu ir raštu tiekėjų pateikti atsakymai ir / ar informacija, gauta iš viešų šaltinių, fiksuojami tiekėjų apklausos pažymoje;

39.2. kai tiekėjų apklausą vykdo Komisija, apklausos vykdymas įforminamas protokolu.

40. Teismas neskelbdamas apie priimtą sprendimą pirkti prekes, paslaugas ar darbus gali paskelbti informacinį pranešimą.

41. Pasirenkant tiekėjus apklausai, pirkimo organizatorius arba Komisija privalo atsižvelgti į Viešųjų pirkimų įstatymo reikalavimą, kad atlikdama mažos vertės pirkimus valstybės ir savivaldybių biudžetų lėšomis, ne mažiau kaip 10 procentų visų asignavimų, numatytų biudžeto programų sąmatoje prekėms ir paslaugoms pirkti bei materialiajam turtui įsigyti, privalo skirti pirkimams iš socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonių, kuriose dirba daugiau kaip 50 procentų neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintoms prekėms, teikiamoms paslaugoms ar atliekamiems darbams pirkti, išskyrus tuos atvejus, kai Teismui reikiamų prekių šios įstaigos ir įmonės negamina, paslaugų neteikia ar darbų neatlieka arba gaminamų prekių, teikiamų paslaugų ar atliekamų darbų sąrašų nėra paskelbta Centrinėje viešųjų pirkimų informacinėje sistemoje.

42. Atliekant apklausą, Teismas gali kreiptis į vieną tiekėją, kai:

42.1. perkami muziejų eksponatai, archyviniai ir bibliotekiniai dokumentai;

42.2. už prekes ar paslaugas atsiskaitoma pagal patvirtintus tarifus;

42.3. perkami meno kūriniai, suvenyrai, dovanos, knygos, gėlės, puokštės ir pan.;

42.4. numatomos sudaryti pirkimo sutarties vertė neviršija 3 tūkstančių eurų.

43. Pasiūlymų pateikimo termino nustatymas pirkimą atliekant apklausos būdu neturi pažeisti protingumo principų.

44. Apklausiant tiekėją ar tiekėjui atskirai kreipiantis, Komisija arba pirkimų organizatorius turi atsakyti į visus tiekėjo klausimus, susijusius su pirkimu, kad tiekėjas geriau suprastų Teismo poreikius ir galimybes, tačiau tiekėjui negali būti pateikta tokia informacija, kuri pažeistų Teismo įsipareigojimus neatskleisti komercine, tarnybos ar valstybės paslaptimi laikomos informacijos arba informacijos, kurios atskleidimas pakenktų viešiesiems interesams.

45. Apklausa žodžiu gali būti vykdoma, jeigu:

45.1. numatomos sudaryti sutarties vertė neviršija 3 tūkstančių eurų;

45.2. dėl įvykių, kurių Teismas negalėjo numatyti iš anksto, būtina skubiai įsigyti prekių, paslaugų ar darbų, o vykdant apklausą raštu, prekių, paslaugų ar darbų nepavyktų įsigyti laiku (šiuo atveju pirkimų sutarties suma gali viršyti 45.1. papunktyje nurodytą sumą);

45.3. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;

45.4. egzistuoja trumpalaikės aplinkybės, suteikiančios galimybę reikalingas prekes ar paslaugas įsigyti už mažesnę nei rinkos kainą (šventinės nuolaidos, išpardavimai, specialūs pasiūlymai ir kt.);

45.5. perkamos teisėjų, valstybės tarnautojų ir (ar) pagal darbo sutartį dirbančių darbuotojų mokymo paslaugos;

45.6. prekės ir paslaugos yra perkamos naudojant reprezentacinėms išlaidoms skirtas lėšas;

45.7. už prekes ar paslaugas atsiskaitoma pagal patvirtintus tarifus (pvz., šaltas vanduo, dujos, elektra ir pan.);

45.8. perkamos automobilių stovėjimo aikštelių nuomos, saugojimo jose, automobilių registracijos, valstybinių numerių ir Teismo transporto priemonių techninės apžiūros bei draudimo paslaugos, elektroninių parašų išdavimo, duomenų pakeitimo, ištrynimo paslaugos;

45.9. perkami avarinių tarnybų darbai ir paslaugos;

45.10. prekes ar paslaugas geografinėje teritorijoje, kurioje yra Teismas (ar kitoje geografinėje teritorijoje, į kurią reikalinga pristatyti prekes ar kurioje suteikti paslaugas) gali parduoti / suteikti konkretus tiekėjas ir nėra kitų alternatyvų, o pirkimą vykdyti iš kitų geografinių teritorijų yra ekonomiškai netikslinga;

45.11. įkainiai yra patvirtinti Lietuvos Respublikos įstatymais ar kitais teisės aktais;

45.12. perkamos technikos aptarnavimo garantiniu laikotarpiu paslaugos.

46. Perkant sudėtingesnius objektus (pvz.: kompiuterinę techniką, jos aptarnavimo paslaugas ir kt. ) visais atvejais tiekėjai turėtų būti apklausiami raštu.

47. Tame pačiame pirkime dalyvaujantys tiekėjai turi būti apklausiami ta pačia forma.

48. Apklausiant žodžiu su tiekėjais bendraujama asmeniškai arba telefonu.

49. Apklausiant raštu, paklausimai tiekėjams pateikiami paštu, faksu, elektroniniu paštu (kitomis elektroninėmis priemonėmis) arba įteikiama asmeniškai.

50. Pirkimo dokumentai nerengiami, kai mažos vertės pirkimo apklausa atliekama žodžiu.

51. Vykdant apklausą raštu, apie pirkimą gali būti paskelbta Teismo interneto tinklalapyje.

52. Jeigu apklausiant tiekėjus paaiškėja, kad reikia pakeisti Teismo pageidaujamas pirkimo objekto savybes arba kitas pirkimo sąlygas, pirkimų organizatorius arba Komisija turi tai padaryti ir, esant reikalui derinant su Teismo pirmininko paskirtais atsakingais asmenimis, iš naujo apklausti jau anksčiau apklaustus tiekėjus.

53. Pirkimų organizatorius arba Komisija, atlikdami mažos vertės pirkimus, gali naudotis Centriniu viešųjų pirkimų portalu (www.cvpp.lt). Portale pirkimus atliekantys asmenys gali peržiūrėti katalogus, kuriuose tiekėjai skelbia apie tiekiamas prekes, teikiamas paslaugas ar atliekamus darbus, parašyti pasirinktiems tiekėjams, perskaityti informaciją, gautą iš tiekėjų, bendrauti su tiekėjais, užsakyti prekes, paslaugas ar darbus. Pirkimas, atliktas naudojantis Centriniu viešųjų pirkimų portalu, prilyginamas pirkimui, kurio metu tiekėjų apklausa atliekama raštu.

54. Perkamų prekių, paslaugų ar darbų kainą tiekėjas turi nurodyti eurais. Į kainą turi įeiti visi mokesčiai ir visos tiekėjo išlaidos bei nuolaidos. Pasiūlymas vertinamas eurais. Jeigu pasiūlyme kaina ar kainos nurodytos užsienio valiuta, jos bus perskaičiuojamos eurais pagal Europos centrinio banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos centrinis bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną.

**VI. PIRKIMO SUTARTIS**

55. Teismas pasirašyti pirkimo sutartį siūlo tam tiekėjui, kurio pasiūlymas pripažintas laimėjusiu. Tiekėjas pasirašyti pirkimo sutarties kviečiamas raštu (išskyrus atvejus, kai apklausa vykdoma žodžiu). Kvietime, kurį pasirašo pirkimų organizatorius arba Komisijos pirmininkas, pasirašyti pirkimo sutartį, nurodomas laikas, iki kada jis turi pasirašyti pirkimo sutartį.

56. Komisija ar pirkimų organizatorius, įvykdęs pirkimo procedūras, parengia pirkimo sutarties projektą, jeigu jis nebuvo parengtas kaip pirkimo dokumentų sudėtinė dalis.

57. Pirkimo sutartis turi būti sudaroma nedelsiant, bet ne anksčiau negu pasibaigė Viešųjų pirkimų įstatyme nustatytas pirkimo sutarties sudarymo atidėjimo terminas. Atidėjimo terminas gali būti netaikomas:

57.1. kai pagrindinė pirkimo sutartis sudaroma preliminariosios sutarties pagrindu;

57.2. vienintelis suinteresuotas tiekėjas yra tas, su kuriuo sudaroma pirkimo sutartis, ir nėra suinteresuotų kandidatų;

57.3. kai pirkimo sutarties vertė mažesnė kaip 3 000 Eur (be pridėtinės vertės mokesčio) arba kai pirkimo sutartis sudaroma atliekant mažos vertės pirkimą.

58. Vadovaujantis Viešųjų pirkimų įstatymo 92 straipsnio 8 dalimi, kai Teismas informacinį pranešimą skelbia CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo dienos.

59. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta pasirašyti pirkimo sutartį, raštu atsisako ją pasirašyti, tai Teismas siūlo pasirašyti pirkimo sutartį tiekėjui, kurio pasiūlymas pagal patvirtintą pasiūlymų eilę yra pirmas po tiekėjo, atsisakiusio pasirašyti pirkimo sutartį. Atsisakymu pasirašyti pirkimo sutartį taip pat laikomas bet kuris iš šių atvejų:

59.1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;

59.2. tiekėjas nepasirašo pirkimo sutarties iki perkančiosios organizacijos nurodyto laiko;

59.3. tiekėjas atsisako pasirašyti pirkimo sutartį pirkimo dokumentuose nustatytomis sąlygomis;

59.4. ūkio subjektų grupė, kurios pasiūlymas pripažintas geriausiu, neįgijo Teismo reikalaujamos teisinės formos.

60. Sudarant pirkimo sutartį, joje negali būti keičiama laimėjusio tiekėjo pasiūlymo kaina, derybų protokole ar po derybų pateiktame galutiniame pasiūlyme užfiksuota galutinė derybų kaina ir pirkimo dokumentuose bei pasiūlyme nustatytos pirkimo sąlygos.

61. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Kai pirkimo sutartis sudaroma raštu, joje turi būti:

61.1. pirkimo sutarties šalių teisės ir pareigos;

61.2. perkamos prekės, paslaugos ar darbai, jeigu įmanoma, – tikslūs jų kiekiai;

61.3. kainodaros taisyklės, nustatytos pagal Viešojo pirkimo-pardavimo sutarčių kainodaros taisyklių nustatymo metodiką, patvirtintą Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 „Dėl Viešojo pirkimo-pardavimo sutarčių kainodaros taisyklių nustatymo metodikos patvirtinimo“;

61.4. atsiskaitymų ir mokėjimo tvarka;

61.5. prievolių įvykdymo terminai;

61.6. prievolių įvykdymo užtikrinimas;

61.7. ginčų sprendimo tvarka;

61.8. pirkimo sutarties nutraukimo tvarka;

61.9. pirkimo sutarties galiojimas;

61.10. jeigu sudaroma preliminarioji sutartis – jai būdingos nuostatos;

61.11. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.

62. Pirkimo sutartis gali būti sudaroma žodžiu, kai pirkimo sutarties vertė yra mažesnė kaip 3 000 Eur (be pridėtinės vertės mokesčio) ir sutartinių įsipareigojimų vykdymas nėra užtikrinamas Civilinio kodekso nustatytais prievolių įvykdymo užtikrinimo būdais.

63. Teismas, norėdamas keisti pirkimo sutarties sąlygas, vadovaujasi Viešojo pirkimo-pardavimo sutarčių sąlygų keitimo rekomendacijomis, patvirtintomis Viešųjų pirkimų tarnybos prie Lietuvos Respublikos Vyriausybės direktoriaus 2009 m. gegužės 5 d. įsakymu Nr. 1S-43 „Dėl Viešojo pirkimo-pardavimo sutarčių sąlygų keitimo rekomendacijų patvirtinimo“.

64. Teismas laimėjusio tiekėjo pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo turi paskelbti CVP IS. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio tiekėjo pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atgaminti ar perskaityti. Tokiu atveju Teismas turi sudaryti galimybę susipažinti su nepaskelbtomis laimėjusio tiekėjo pasiūlymo ar pirkimo sutarties dalimis.

**VII. INFORMACIJOS APIE PIRKIMUS TEIKIMAS**

65. Komisija ar pirkimų organizatorius suinteresuotiems kandidatams ir suinteresuotiems tiekėjams, išskyrus atvejus, kai pirkimo sutarties vertė mažesnė kaip 3 000 Eur (be pridėtinės vertės mokesčio), nedelsdama (ne vėliau kaip per 5 darbo dienas) raštu praneša apie priimtą sprendimą sudaryti pirkimo sutartį nurodo nustatytą pasiūlymų eilę, laimėjusį pasiūlymą, tikslų atidėjimo terminą. Teismas taip pat turi nurodyti priežastis, dėl kurių buvo priimtas sprendimas nesudaryti pirkimo sutarties, pradėti pirkimą iš naujo.

66. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai Komisijos nariai ir Teismo pakviesti ekspertai, Teismo pirmininkas, jo įgalioti asmenys. Ši informacija teikiama Viešųjų pirkimų tarnybai, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgaliotiems Europos Sąjungos finansinę paramą administruojantiems viešiesiems juridiniams asmenims.

67. Teismas, Komisija, jos nariai ar ekspertai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos negali tretiesiems asmenims atskleisti Teismui pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs**.** Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Tiekėjų reikalavimu Teismas turi juos supažindinti su kitų tiekėjų pasiūlymais, išskyrus tą informaciją, kurią tiekėjai nurodė kaip konfidencialią.

**VIII. GINČŲ NAGRINĖJIMAS**

68. Ginčų nagrinėjimas, žalos atlyginimas, pirkimo sutarties pripažinimas negaliojančia, alternatyvios sankcijos, Europos Sąjungosteisės pažeidimų nagrinėjimas atliekamas vadovaujantis Viešųjų pirkimų įstatymo V skyriaus nuostatomis.

\_\_\_\_\_\_\_\_\_\_\_\_\_\_